Medegevangene beskerm Henri glo in tronkaanvalHenri Van Breda tydens die hofsaak (Foto: Cindy Waxa/ANA) ŉ Medegevangene in die Pollsmoor-gevangenis buite Kaapstad waar Henri van Breda (23) tans aangehou word, het glo ingetree en Van Breda beskerm toe hy deur ander gevangenes oorval is. Gedurende die week het Die Son verkeerdelik berig Van Breda is Donderdagoggend na die Karl Bremer-hospitaal in Bellville gehaas ná hy sy eie lewe probeer neem het. Singabakho Nxumalo, woordvoerder van die departement van korrektiewe dienste, het egter aan Maroela Media gesê daar steek geen waarheid in die berigte nie. Dit blyk egter dat Van Breda wel geringe beserings opgedoen het nadat hy deur ander gevangenes aangeval is. Volgens die Daily Mail het die voorval gebeur toe Van Breda van die besoekerslokaal op pad terug was na die hospitaaleenheid waar hy aangehou word. ŉ Groep van vyf gevangenes het hom glo aangeval, maar ŉ medegevangene het ŉ kondoomhouer van die muur afgeruk en dit as ŉ skild gebruik om Van Breda kans te gee om weg te hardloop. Die groep was glo agter die kospakkie aan wat Van Breda van sy oom, Andre du Toit, en meisie, Danielle Janse van Rensburg, ontvang het wat hom in die gevangenis besoek het. Rapport berig Van Breda se prokureur, Lorinda van Niekerk, het gesê die aanvallers het presies geweet wie Van Breda is en hom geteiken. Volgens die koerant het Van Breda kneusings en krapmerke opgedoen. Van Breda is op 21 Mei in die Wes-Kaapse hooggeregshof skuldig bevind aan die moord op sy ouers, Martin en Theresa, en sy ouer broer, Rudi, asook poging tot moord op sy suster, Marli. Regter Siraj Desai het beslis Van Breda het sy gesin in Januarie 2015 in hul huis op die De Zalze-landgoed in Stellenbosch met ŉ byl aangeval. Martin, Theresa en Rudi het op die toneel gesterf, terwyl Marli kritieke beserings opgedoen het. Van Breda is ná die uitspraak in boeie na die aanhoudingselle geneem en daarna in die hospitaalafdeling van die Pollsmoor-gevangenis opgeneem. Vonnisverrigtinge begin Dinsdag.